1, 2. Mɛni tsakemi a pee ngɛ Blɛfo gbi Hwɔɔmi Mɔ ɔ he ngɛ January 1895, nɛ kɛ nyɛmimɛ ɔmɛ pee a ní ngɛ he ha kɛɛ?
BENƐ Baiblo Kaselɔ John A. Bohnet nine su January 1895 Hwɔɔmi Mɔ ɔ nɔ ɔ, e bua jɔ nɔ́ nɛ e na a he. A tsake bɔ nɛ a pee womi tɛtlɛɛ ɔ hɛ mi ɔ, nɛ e ngɛ fɛu wawɛɛ
2 Nyɛminyumu Bohnet nya kpɛ e he, nɛ lɔ ɔ he ɔ, e ngma sɛ womi kɛ ya ha Nyɛminyumu Russell. E ngma ke, “Ye bua jɔ bɔ nɛ a tsake Hwɔɔmi Mɔ ɔ hɛ mi ha a he. E ngɛ fɛu saminya.” Baiblo Kaselɔ anɔkualetsɛ kpa nɛ a tsɛɛ lɛ ke John H. Brown ɔ hu ngma ngɛ Hwɔɔmi Mɔ ɔ hɛ mi nɛ a tsake ɔ he ke: “E ngɛ bua jɔmi wawɛɛ. Mɔ ɔ sisi tomi ɔ he wa saminya, nɛ oslɔke ngɛ fiae kɛ ngɛ mɔ ɔ nae.” Womi ɔ hɛ mi nɛ a pee lɛ ehe ɔ ji kekleekle tsakemi nɛ wa nyɛmimɛ ɔmɛ na ngɛ jamɛ a jeha a mi
3, 4. Mɛni nyagba a tu he munyu ngɛ November 15, 1895 Blɛfo gbi Hwɔɔmi Mɔ ɔ mi, nɛ mɛni tsakemi ngua he adafi a fia?
3 November 15, 1895 Hwɔɔmi Mɔ ɔ tu nyagba ko nɛ ba a he munyu fitsofitso: Haomihi nɛ ba nɔtonɔto ɔ bɔni tue mi jɔmi nɛ ngɛ Baiblo Kaseli ɔmɛ a kpɛti ɔ puɛmi. Nyɛmimɛ ɔmɛ sa nya ngɛ nɔ nɛ e sa kaa e nyɛɛ a hɛ mi ngɛ asafo ɔmɛ a mi ɔ he. Bɔ nɛ pee nɛ a ye bua nyɛmimɛ nɛ a pee kake ɔ, Hwɔɔmi Mɔ ɔ ngɔ asafo ɔ kɛ to mele he. Womi ɔ de ke asafo mi nikɔtɔma amɛ nyɛ we nɛ a dla asafo ɔ nɛ ngɛ kaa mele ɔ konɛ e nyɛ nɛ e da ahumi nya. Mɛni e sa nɛ a pee?
4 Womi ɔ tsɔɔ mi hu kaa mele kudɔlɔ nɛ e he be ɔ bɔɔ mɔde kaa e maa ngɔ yi baami níhi kɛ wo mele ɔ mi, nɛ e yeɔ bua nihi nɛ a ngɛ mele ɔ mi ɔ konɛ a nyɛ nɛ a dla a he kɛ to haomi nɛ maa ba ngɛ wo ɔ nɔ ɔ. Jã nɔuu kɛ̃ nɛ e sa kaa nihi nɛ a ngɛ Mawu we bi a hɛ mi nyɛɛe ɔ nɛ a dla asafo ɔmɛ konɛ a nyɛ nɛ a da haomihi nɛ a kɛ maa kpe ɔ nya. Bɔ nɛ pee nɛ nihi nɛ a nyɛɛ asafo ɔ hɛ mi ɔ a nyɛ nɛ a tsu enɛ ɔ, womi ɔ fia tsakemi ngua ko he adafi. Womi ɔ kɛ blɔ tsɔɔmi nɛ e sa kaa a kɛ tsu ní oya nɔuu nɛ ɔ ha. Womi ɔ de ke, “e sa nɛ a hla nikɔtɔmahi konɛ a hyɛ to kuu ɔ nɔ ngɛ company loo asafo tsuaa asafo mi.”
5. (a) Mɛni he je nɛ kekleekle blɔ nya nɛ a to kɛ ha asafo mi nikɔtɔmahi a hlami ɔ ji nɔ́ nɛ ba ngɛ e be nya a? (b) Mɛni sane bimihi a he wa ma susu?
5 Benɛ a je sisi kaa a ma bɔni asafo mi nikɔtɔmahi hlami ɔ ba pee blɔ nɛ a maa gu nɔ kɛ ha nɛ asafo ɔ nɛ pi si. E ye bua wa nyɛmimɛ nyumuhi nɛ a nyɛ nɛ a hyɛ asafo ɔmɛ a nɔ benɛ kekle Je Mi Ta a mi ba wa a. Ngɛ jehahi nɛ nyɛɛ se ɔmɛ a mi ɔ, tsakemi kpahi nɛ a pee ɔ ye bua Mawu we bi nɛ a he su kɛ pi si konɛ a sɔmɔ Yehowa. Mɛni Baiblo gbami nɛ tu hɛ mi yami nɛ ɔ he munyu? Mɛni tsakemihi o na kaa a pee ngɛ asafo ɔ mi? Mɛni blɔ nɔ nɛ o ná tsakemi nɛ ɔmɛ a he se ngɛ?
“Ma Ha A Maa Ngɔ . . . He Jɔmi Kɛ Hyɛ O Nɔ”
6, 7. (a) Mɛni nɛ munyu nɛ ngɛ Yesaya 60:17 ɔ tsɔɔ? (b) Mɛni nɛ “nɔ hyɛli” kɛ “nikɔtɔmahi” nɛ a kɛ tsu ní ɔ tsɔɔ?
6 Kaa bɔ nɛ wa na ngɛ Yi 9 ɔ mi ɔ, Yesaya gba kaa Yehowa maa jɔɔ e we bi, nɛ a he maa hiɛ babauu. (Yes. 60:22) Se Yehowa wo si kaa e maa pee po pe jã. Ngɛ jamɛ a gbami ɔ nɔuu mi ɔ, e de ke: “Akɔblee nane mi ɔ, ma ngɔ sika tsu kɛ ba, dade nane mi ɔ, sika hiɔ, tso nane mi ɔ, akɔblee, nɛ tɛ nane mi ɔ, dade. Ma hla tue mi jɔmi kaa o nɔ hyɛli kɛ dami sane yemi kaa o nikɔtɔmahi.” (Yes. 60:17, NW) Mɛni gbami nɛ ɔ tsɔɔ? Kɛ gbami ɔ kɔ wa he mwɔnɛ ɔ ha kɛɛ?
Ke a ngɔ nɔ́ kpa kɛ to nɔ́ ko nane mi ɔ, e ji tsakemi, pi kaa a ngɛ nɔ́ nɛ hí tsakee, mohu ɔ, a ngɔ nɔ́ nɛ hi saminya kɛ ngɛ nɔ́ nɛ hi nane mi toe
7 Yesaya gbami ɔ tsɔɔ kaa a kɛ nɔ́ kpa maa to nɔ́ ko nane mi. Se mo kadi kaa ke a ngɔ nɔ́ kpa kɛ to nɔ́ ko nane mi ɔ, e ji tsakemi, pi kaa a ngɛ nɔ́ nɛ hí tsakee, mohu ɔ, a ngɔ nɔ́ nɛ hi saminya kɛ ngɛ nɔ́ nɛ hi nane mi toe. Sika tsu nɛ a kɛ maa to akɔblee nane mi ɔ tsɔɔ hɛ mi yami, nɛ jã nɔuu kɛ̃ nɛ e ji ngɛ ní kpahi nɛ a ma tsake ɔ blɔ fa mi. Enɛ ɔ he ɔ, Yehowa pee nɔ hyɛmi nɔ́ nɛ ɔ konɛ e kɛ tsɔɔ bɔ nɛ e ma tsake níhi a mi ha e we bi bɔɔbɔɔbɔɔ konɛ a ya a hɛ mi ɔ mi. Mɛni hɛ mi yami he munyu nɛ gbami ɔ tu? “Nɔ hyɛli” kɛ “nikɔtɔmahi” nɛ Yehowa wo nɔ ta a tsɔɔ kaa e maa pee tsakemi bɔɔbɔɔbɔɔ ngɛ bɔ nɛ e to níhi blɔ nya kɛ ha e we bi ɔ he konɛ a ya a hɛ mi.
8. (a) Mɛnɔ nɛ e kɛ hɛ mi yami nɛ a tu he munyu ngɛ Yesaya gbami ɔ mi ɔ ba? (b) Kɛ wa náa hɛ mi yami ɔmɛ a he se ha kɛɛ? (Hyɛ daka nɛ ji, “E Kɛ He Si Bami Kplɛɛ Tsɔsemi Nɔ” ɔ hulɔ.)
8 Mɛnɔ ha nɛ asafo ɔ ngɛ hɛ mi yae ɔ? Yehowa de ke: “Ma ngɔ sika tsu kɛ ba,” nɛ “ma ha a maa ngɔ . . . he jɔmi kɛ hyɛ o nɔ.” Ngɛ anɔkuale mi ɔ, Yehowa nitsɛ nɛ ha nɛ asafo ɔ ya hɛ mi, se pi nimli. Kɛ je benɛ a wo Yesu Matsɛ ɔ, Yehowa gu e Bi ɔ nɔ nɛ e ha nɛ hɛ mi yami nɛ ɔmɛ ba. Kɛ wa náa tsakemi nɛ ɔmɛ a he se ha kɛɛ? Jamɛ a ngmami ɔ nɔuu tsɔɔ kaa hɛ mi yami ɔ maa ngɔ “dami sane yemi” kɛ “he jɔmi” kɛ ba. Ke wa kplɛɛ Mawu blɔ tsɔɔmi nɔ, nɛ wa pee tsakemi ɔ, e ma ha tue mi jɔmi maa hi wa kpɛti, nɛ dami ní peepee ma ha nɛ wa sɔmɔ Yehowa nɛ bɔfo Paulo tu e he munyu kaa e ji “he jɔmi Mawu ɔ.”
9. Blɔ nya tomi kɛ kake peemi nɛ ngɛ asafo ɔ mi ɔ daa si ngɛ mɛni nɔ, nɛ mɛni he je?
9 Paulo ngma ngɛ Yehowa he ke: “Mawu sume basabasa, se mohu tue mi jɔmi e suɔ.” (1 Kor. 14:33) Mo kadi kaa Paulo ngɔɛ basabasa kɛ to nɔ́ ko nɛ a to blɔ nya a he, se mohu e kɛ to tue mi jɔmi he. Mɛni he je? Mo susu nɔ́ nɛ ɔ he nɛ o hyɛ: Ke a to nɔ́ ko blɔ nya saminya po ɔ, e tsɔɔ we doo kaa e kɛ tue mi jɔmi maa ba. Kaa nɔ hyɛmi nɔ́ ɔ, ta buli a kuu ko ma nyɛ maa nyɛɛ ngɛ blɔ nya tomi nya pɛpɛɛpɛ, pi kɛ ha tue mi jɔmi, se mohu kɛ ha ta. Lɔ ɔ he ɔ, kaa Kristofohi ɔ, e sa kaa wa ha nɛ anɔkuale munyu nɛ ɔ nɛ hi wa juɛmi mi: Ke tue mi jɔmi be blɔ nya tomi ko mi ɔ, e be manye yee gblee. Se ke tue mi jɔmi ngɛ ɔ, níhi yaa nɔ saminya. Enɛ ɔ he ɔ, wa bua jɔ kaa “he jɔmi Mawu ɔ” ngɛ wa asafo ɔ kudɔe, nɛ e ngɛ he tsue! (Rom. 15:33) Wa náa he jɔmi nɛ je Mawu ngɔ ɔ he se, nɛ lɔ ɔ ha nɛ kake peemi ngɛ wa kpɛti ngɛ je kɛ wɛ.
10. (a) Kɛ je jeha 1881 kɛ ma nɛ ɔ, mɛni tsakemihi a pee nɛ ha nɛ asafo ɔ ya hɛ mi? (Hyɛ daka nɛ ji, “Bɔ Nɛ Asafo ɔ Nɔ Hyɛmi Ya Hɛ Mi Ha.”) (b) Mɛni sane bimihi a he wa ma susu amlɔ nɛ ɔ?
10 Daka nɛ e yi ji, “Bɔ Nɛ Asafo ɔ Nɔ Hyɛmi Ya Hɛ Mi Ha” a tsɔɔ se nami nɛ ngɛ tsakemihi nɛ sisije ɔ, a pee ngɛ asafo ɔ mi ɔ he. Se mɛni tsakemi Yehowa pee kɛ gu wa Matsɛ ɔ nɔ kɛ tsɔɔ kaa e ngɔ sika tsu kɛ to akɔblee nane mi? Mɛni blɔ nɔ nɛ tsakemihi nɛ a pee ngɛ asafo ɔ nɔ hyɛmi mi ɔ ha nɛ tue mi jɔmi kɛ kake peemi ba asafo ɔ mi ngɛ je kɛ wɛ? Mɛni blɔ nɔ tsakemi ɔmɛ ngɛ mo ye buae konɛ o sɔmɔ “he jɔmi Mawu ɔ”?
Bɔ Nɛ Kristo Nyɛɛ Asafo ɔ Hɛ Mi Ha
11. (a) Mɛni tsakemi Ngmami ɔ nɛ nyɛmimɛ ɔmɛ kase saminya a ha nɛ a pee? (b) Mɛni ji nɔ́ nɛ blɔ tsɔɔmi ajla toli ɔmɛ fia a pɛɛ si kaa a maa pee?
11 Kɛ je jeha 1964 kɛ ya si jeha 1971 ɔ, blɔ tsɔɔmi ajla toli ɔmɛ hla Baiblo ɔ mi saminya. Níhi nɛ a hla ngɛ Baiblo ɔ mi ɔ ekomɛ kɔɔ bɔ nɛ a to asafo ɔ blɔ nya ha ngɛ kaseli ɔmɛ a be ɔ mi ɔ he. * Ní nɛ a kase ɔ ha nɛ a na kaa ngɛ kaseli ɔmɛ a be ɔ mi ɔ, asafo mi nikɔtɔmahi a kuuhi nɛ hyɛɛ asafo ɔmɛ a nɔ, se pi asafo mi nɔkɔtɔma kake. (Kane Filipi Bi 1:1; 1 Timoteo 4:14.) Benɛ a nu munyu nɛ ɔ sisi saminya a, blɔ tsɔɔmi ajla toli ɔmɛ yɔse kaa a Matsɛ nɛ ji Yesu ngɛ mɛ blɔ tsɔɔe konɛ a to níhi blɔ nya saminya kɛ ha Mawu we bi
12. (a) Mɛni tsakemi a pee nɛ kɔɔ blɔ tsɔɔmi ajla toli ɔmɛ a he? (b) Moo tsɔɔ bɔ nɛ a to Blɔ Tsɔɔmi Ajla Toli ɔmɛ a ní tsumi ɔ he blɔ nya ha mwɔnɛ ɔ. (Hyɛ daka nɛ ji, “Bɔ Nɛ Blɔ Tsɔɔmi Ajla Toli Ɔmɛ Tsuɔ Matsɛ Yemi ɔ He Níhi A He Ní Ha.”)
12 Kekleekle tsakemi nɛ a pee ɔ kɔɔ blɔ tsɔɔmi ajla toli ɔmɛ nitsɛmɛ a he. Benɛ a pee we tsakemi ɔ lolo ɔ, nyɛmimɛ kpaago nɛ a pɔ mɛ nu nɛ mɛ ji blɔ tsɔɔmi ajla toli ngɛ jamɛ a be ɔ mi ɔ nɔuu ji nihi nɛ a daa si ngɛ Watch Tower Bible and Tract Society of Pennsylvania a nya. Se ngɛ jeha 1971 ɔ mi ɔ, blɔ tsɔɔmi ajla toli ɔmɛ a yibɔ ɔ ya hɛ mi kɛ je 7 kɛ ya si 11, nɛ a dɛ Watch Tower Bible and Tract Society of Pennsylvania a nya hu. Blɔ tsɔɔmi ajla toli ɔmɛ a mi bi bui a he kaa a nɔ kuɔ, lɔ ɔ he ɔ, daa jeha a, a tsakeɔ sɛnɔhilɔ.
13. (a) Mɛni blɔ nya tomi a kɛ tsu ní jeha 40? (b) Mɛni Blɔ Tsɔɔmi Ajla Toli ɔmɛ pee ngɛ jeha 1972 ɔ mi?
13 Tsakemi nɛ nyɛɛ lɔ ɔ se ɔ sa asafo tsuaa asafo he. Ngɛ mɛni blɔ nɔ? Kɛ je jeha 1932 kɛ ya si jeha 1972 ɔ, nyɛminyumu kake pɛ nɛ hyɛɛ asafo nɔ. Loko jeha 1936 maa su ɔ, a tsɛɛ nyɛminyumu nɛ a hla lɛ nɛ ɔ ke sɔmɔmi blɔ tsɔɔlɔ. Lɔ ɔ se ɔ, a tsake biɛ sɔmɔmi blɔ tsɔɔlɔ ɔ kɛ pee company servant, nɛ ngɛ lɔ ɔ se hu ɔ, a tsake biɛ ɔ kɛ pee asafo sɔmɔlɔ, nɛ nyagbe ɔ, a tsake kɛ pee asafo nɔ hyɛlɔ. Nyɛmimɛ nyumuhi nɛ a hla nɛ ɔmɛ hyɛ asafo ɔmɛ a nɔ saminya. Behi fuu ɔ, asafo nɔ hyɛlɔ ɔ nɛ mwɔɔ yi mi kpɔ kɛ haa asafo ɔ, nɛ e bi we sɔmɔli kpahi nɛ ngɛ asafo ɔ mi ɔ a juɛmi ngɛ níhi a he. Se ngɛ jeha 1972 ɔ mi ɔ, Blɔ Tsɔɔmi Ajla Toli ɔmɛ to blɔ nya kɛ ha tsakemi ngua ko. Mɛni ji jamɛ a tsakemi ɔ?
14. (a) Mɛni blɔ nya tomi ehe a kɛ bɔni ní tsumi kɛ je October 1, 1972? (b) Mɛni blɔ nɔ nikɔtɔmahi a kuu ɔ sanehi a he blɔ nya tolɔ ɔ kɛ ga womi nɛ ngɛ Filipi Bi 2:3 ɔ tsuɔ ní ngɛ?
14 A daa Ngmami ɔ nɔ kɛ hlaa nyɛmimɛ nyumuhi nɛ sa ngɛ asafo tsuaa asafo mi konɛ a sɔmɔ kaa asafo mi nikɔtɔmahi mohu pe nɛ nyɛminyumu kake ma sɔmɔ kaa asafo ɔ nɔ hyɛlɔ. Nikɔtɔmahi a kuuhi maa pee kake kɛ hyɛ a we asafo ɔmɛ a nɔ. A kɛ blɔ nya tomi nɛ ɔ bɔni ní tsumi kɛ je October 1, 1972. Mwɔnɛ ɔ, nikɔtɔmahi a kuu ɔ sanehi a he blɔ nya tolɔ ko bui e he kaa lɛ ji nɔmlɔ ngua pe kulaa ngɛ asafo mi nikɔtɔmahi a kuu ɔ mi, mohu ɔ, e naa e he kaa lɛ ji “nɔ nyafii pe kulaa” ngɛ mɛ tsuo a kpɛti. (Luka 9:48) Nyɛmimɛ nyumuhi nɛ a ngɛ he si bami nɛ ɔ ji jɔɔmi kɛ ha nyɛmimɛ ngɛ je kɛ wɛ!
E ngɛ heii kaa wa Matsɛ nɛ ngɛ nile ɔ ha e se nyɛɛli nɔ hyɛli nɛ maa hyɛ a nɔ ngɛ be nɛ sa mi
15. (a) Blɔ nya nɛ a to kaa asafo ɔmɛ nɛ a ná nikɔtɔmahi a kuu konɛ a hyɛ asafo ɔ nɔ ɔ, mɛni se nami nɛ je mi kɛ ba? (b) Mɛni tsɔɔ kaa wa Matsɛ ɔ tsu ní ngɛ nile mi?
15 Blɔ nya nɛ a to kaa asafo mi nikɔtɔmahi a kuuhi nɛ pee kake kɛ hyɛ a we asafo ɔmɛ a nɔ ɔ ji hɛ mi yami, nɛ se nami fuu je mi kɛ ba. Mo susu se nami etɛ nɛ ɔmɛ a he nɛ o hyɛ: Kekleekle ɔ, ngɛ blɔ nya ní tsumi ngua nɛ asafo mi nikɔtɔma amɛ tsuɔ ɔ tsuo se ɔ, blɔ nya tomi ɔ yeɔ bua mɛ konɛ a hɛ nɛ hi nɔ kaa Yesu ji asafo ɔ Yi. (Efe. 5:23) Nɔ́ nɛ ji enyɔ ɔ, Abɛ 11:14 ɔ deɔ ke: “He nɛ ga woli kpakpa hiɛ ngɛ ɔ, tue mi jɔmi ngɛ lejɛ ɔ.” Ke asafo mi nikɔtɔmahi ngɛ sanehi nɛ kɔɔ asafo ɔ he ɔ he susue, nɛ a ha nɛ nɔkɔtɔma tsuaa nɔkɔtɔma tsɔɔ e juɛmi ɔ, e yeɔ bua mɛ nɛ a mwɔɔ yi mi kpɔ nɛ kɛ Baiblo sisi tomi mlaahi kɔ. (Abɛ 27:17) Ke a pee kake kɛ mwɔ a yi mi kpɔ ɔ, Yehowa jɔɔ nɔ, nɛ a yeɔ manye. Nɔ́ nɛ ji etɛ ɔ, e ngɛ mi kaa nihi a he ngɛ hiɛe ngɛ asafo ɔ mi mohu lɛɛ, se nyɛmimɛ nyumuhi fuu nɛ sa nɛ a ngɛ sɔmɔe kaa asafo mi nikɔtɔmahi ɔ ha nɛ níhi ngɛ nɔ yae pɛpɛɛpɛ ngɛ asafo ɔ mi, nɛ a ngɛ nyɛmimɛ ɔmɛ a nɔ hyɛe saminya. (Yes. 60:3-5) Mo susu he nɛ o hyɛ, asafohi nɛ a ngɛ je ɔ mi ɔ a yibɔ ya hɛ mi kɛ je 27,000 ngɛ jeha 1971 ɔ mi kɛ ya su asafohi nɛ hiɛ pe 113,000 ngɛ jeha 2013 ɔ mi! E ngɛ heii kaa wa Matsɛ nɛ ngɛ nile ɔ ha e se nyɛɛli nɔ hyɛli nɛ maa hyɛ a nɔ ngɛ be nɛ sa mi.
‘Nyɛɛ Pee Nɔ Hyɛmi Nɔ́ Ha Mawu Asafo ɔ’
16. (a) Mɛni ji asafo mi nikɔtɔmahi a blɔ nya ní tsumi? (b) Kɛ Baiblo Kaseli ɔmɛ bu fami nɛ Yesu kɛ ha kaa a ‘hyɛ to ɔmɛ’ a nɔ ɔ ha kɛɛ?
16 Ngɛ Baiblo Kaseli ɔmɛ a be ɔ mi tɔɔ nɛ asafo mi nikɔtɔmahi nu sisi kaa a blɔ nya ní tsumi ji kaa a maa ye bua a nyɛmimɛ Kristofohi konɛ a ko kpa Mawu sɔmɔmi. (Kane Galatia Bi 6:10.) Ngɛ jeha 1908 ɔ mi ɔ, Hwɔɔmi Mɔ ɔ tu Yesu munyu nɛ ji: “Hyɛ ye to ɔmɛ” ɔ he munyu. (Yoh. 21:15-17) Hwɔɔmi Mɔ ɔ de nikɔtɔma amɛ ke: “E sa nɛ nɔ hyɛmi ní tsumi nɛ Nyɔmtsɛ ɔ kɛ wo wa dɛ ɔ he nɛ hia wɔ wawɛɛ, nɛ waa bu lɛ kaa he blɔ agbo nɛ wa ná kaa wa maa hyɛ Nyɔmtsɛ ɔ se nyɛɛli ɔmɛ.” Ngɛ jeha 1925 ɔ mi ɔ, Hwɔɔmi Mɔ ɔ kpale ma bɔ nɛ e he hia kaa asafo mi nikɔtɔmahi maa hyɛ asafo ɔ nɔ saminya ha a nɔ mi ke: “Mawu nɔ́ ji asafo ɔ nɛ, . . . nɛ nihi nɛ a kɛ blɔ nya ní tsumi wo a dɛ kaa a hyɛ a nyɛmimɛ a nɔ ngɛ asafo ɔ mi ɔ maa bu he akɔtaa kɛ ha Mawu.”
17. Mɛni blɔ nɔ nɛ a ye bua asafo mi nikɔtɔmahi konɛ a nyɛ nɛ a hyɛ to ɔmɛ a nɔ saminya?
17 Kaa ‘sika hiɔ nɛ a kɛ da dade nane mi’ ɔ, mɛni blɔ nɔ nɛ Yehowa Asafo ɔ ye bua asafo mi nikɔtɔmahi nɛ a nyɛ nɛ a ngɛ Kristo we bi a nɔ hyɛe saminya? Yehowa tsɔse mɛ. Ngɛ jeha 1959 ɔ mi ɔ, a pee kekleekle Matsɛ Yemi Sɔmɔmi Sukuu kɛ ha asafo mi nikɔtɔmahi. A susu munyuyi nɛ ji, “Nyɛ Ná Be Kɛ Ha To Ɔmɛ” ɔ he ngɛ sukuu ɔ mi. A wo asafo mi nikɔtɔma amɛ he wami kaa a “pee blɔ nya tomi womi nɛ maa ye bua mɛ konɛ a slaa nyɛmimɛ ngɛ a wehi a mi.” A tsɔɔ mɛ blɔ slɔɔtohi nɛ a ma nyɛ maa gu nɔ konɛ nyɛmimɛ nɛ a ná asafo mi nikɔtɔma amɛ a slaami he se. Ngɛ jeha 1966 mi nɛ a je sisi kaa a ma tsake níhi nɛ a kaseɔ ngɛ Matsɛ Yemi Sɔmɔmi Sukuu mi ɔ ekomɛ. A susu munyu ko nɛ e yi ji, “Nɔ́ He Je Nɛ Nyɛmimɛ A Slaami He Hia” a he. Mɛni ji oti nɛ a kase ngɛ jamɛ a munyu ɔ mi? E sa kaa asafo mi nikɔtɔmahi “nɛ a je suɔmi mi nɛ a hyɛ Mawu to ɔmɛ a nɔ, be mi nɛ a hyɛɛ mɛ nitsɛmɛ a wekuhi kɛ fiɛɛmi ní tsumi ɔ hu nɔ saminya a.” Lingmi nɛ ɔ, a pee asafo mi nikɔtɔmahi a sukuu fuu. Mɛni je tsɔsemi nɛ Yehowa kɛ ha mɛ nɔtonɔto ɔ mi kɛ ba? Mwɔnɛ ɔ, nyɛmimɛ nyumuhi akpehi abɔ nɛ sa ngɛ sɔmɔe kaa nɔ hyɛli ngɛ Kristofohi asafo ɔ mi.
18. (a) Mɛni blɔ nya ní tsumi ngua a kɛ wo asafo mi nikɔtɔmahi a dɛ? (b) Mɛni he je nɛ Yehowa kɛ Yesu suɔ asafo mi nikɔtɔmahi nɛ a tsuɔ ní wawɛɛ ɔ?
18 Yehowa gu wa Matsɛ Yesu nɔ nɛ e hla asafo mi nikɔtɔmahi konɛ a tsu ní tsumi ngua ko. Mɛni ji jamɛ a ní tsumi ɔ? Lɔ ɔ ji kaa a maa nyɛɛ Mawu to ɔmɛ a hɛ mi konɛ a nyɛ nɛ a gblee be nɛ mi wa pe kulaa ngɛ adesahi a yi nɔ sane mi ɔ mi. (Efe. 4:11, 12; 2 Tim. 3:1) Yehowa kɛ Yesu bua jɔ asafo mi nikɔtɔmahi nɛ a tsuɔ ní wawɛɛ ɔ a he, ejakaa nyɛmimɛ nɛ ɔmɛ ye Ngmami mi fami nɛ ɔ nɔ. Ngmami ɔ ke: ‘Mawu asafo ɔ nɛ e ngɔ ha nyɛ ɔ, nyɛɛ hyɛ nɔ saminya kaa bɔ nɛ to hyɛlɔ lɛɔ e to kuu ɔ. Nyɛɛ pee enɛ ɔ kɛ je nyɛ tsui mi, nyɛ ná nɔ́ nɛ nyɛ ngɛ pee ɔ he bua jɔmi, nɛ nyɛɛ pee nɔ hyɛmi nɔ́ kpakpa kɛ ha Mawu asafo ɔ.’ (1 Pet. 5:2, 3) Nyɛ ha nɛ wa susu níhi fuu nɛ asafo mi nikɔtɔmahi ma nyɛ maa pee kɛ baa tue mi jɔmi kɛ bua jɔmi nɛ ngɛ asafo ɔ mi ɔ yi ɔ a kpɛti enyɔ he.
Bɔ Nɛ Nikɔtɔmahi Hyɛɛ Mawu To Kuu ɔ Nɔ Ha Mwɔnɛ ɔ
19. Ke o kɛ asafo mi nikɔtɔmahi ya fiɛɛmi ɔ, kɛ o nuɔ he ha kɛɛ?
19 Kekleekle ɔ, asafo mi nikɔtɔmahi kɛ asafo mi bi ɔmɛ tsuo peeɔ kake kɛ tsuɔ ní. Sane Kpakpa ngmalɔ Luka ngma ngɛ Yesu he ke: ‘Yesu ya kpa mahi, kɛ kɔpehi a mi, nɛ e fiɛɛ sane kpakpa a nɛ kɔɔ Mawu Matsɛ Yemi ɔ he ɔ ha nihi. Ni nyɔngma kɛ enyɔ ɔmɛ piɛɛ e he.’ (Luka 8:1) Kaa bɔ nɛ Yesu piɛɛ e kaseli ɔmɛ a he kɛ fiɛɛ ɔ, jã kɛ̃ nɛ asafo mi nikɔtɔmahi nɛ a peeɔ nɔ hyɛmi nɔ́ kpakpa mwɔnɛ ɔ piɛɛ a nyɛmimɛ Kristofohi a he kɛ yaa fiɛɛmi. A yɔse kaa ke a pee jã a, e haa nɛ nyɛmimɛ a bua jɔɔ ngɛ asafo ɔ mi. Kɛ nyɛmimɛ naa asafo mi nikɔtɔmahi nɛ a peeɔ nɔ hyɛmi nɔ́ kpakpa a ha kɛɛ? Nyɛmiyo ko nɛ a tsɛɛ lɛ ke Jeannine nɛ e piɛɛ bɔɔ nɛ e maa ye jeha 90 ɔ de ke: “Ke i kɛ asafo mi nɔkɔtɔma ko ya fiɛɛmi ɔ, i náa he blɔ nɛ i kɛ lɛ sɛɛ ní, nɛ i leɔ lɛ saminya.” Nyɛminyumu ko nɛ e ye jeha 35 nɛ a tsɛɛ lɛ ke Steven ɔ de ke: “Ke i kɛ asafo mi nɔkɔtɔma ko ya fiɛɛmi ɔ, i nuɔ he kaa e suɔ nɛ e ye bua mi. Yemi kɛ buami nɛ e kɛ haa mi ɔ haa nɛ ye bua jɔɔ.”
20, 21. Mɛni blɔ nɔ nɛ asafo mi nikɔtɔmahi ma nyɛ maa kase to hyɛlɔ nɛ e ngɛ Yesu nɔ́ hetomi nɔ́ ɔ mi ɔ ngɛ? Mo ha enɛ ɔ he nɔ hyɛmi nɔ́. (Hyɛ daka nɛ ji, “Nihi Nɛ A Ya Slaa Mɛ Daa Otsi ɔ Wo Yiblii” ɔ hulɔ.)
20 Nɔ nɛ ji enyɔ ɔ, Yehowa asafo ɔ tsɔse asafo mi nikɔtɔma amɛ konɛ a je suɔmi mi nɛ a ye bua nihi nɛ a kɛ asafo ɔ kpa bɔmi ɔ. (Heb. 12:12) Mɛni he je nɛ e sa kaa nikɔtɔmahi nɛ a ye bua nihi nɛ a gbɔjɔ ngɛ Mawu jami mi ɔ, nɛ kɛ e sa kaa a tsu he ní ha kɛɛ? Wa maa na sane bimi nɛ ɔmɛ a heto ngɛ Yesu nɔ́ hetomi nɔ́ nɛ kɔɔ to hyɛlɔ kɛ to nɛ laa a mi. (Kane Luka 15:4-7.) Ngɛ nɔ́ hetomi nɔ́ ɔ mi ɔ, benɛ to hyɛlɔ ɔ yɔse kaa to kake laa a, e ya hla to ɔ kaa nɔ́ nɛ to kake pɛ nɛ e ngɛ. Mwɔnɛ ɔ, mɛni blɔ nɔ asafo mi nikɔtɔmahi kaseɔ to hyɛlɔ nɛ ɔ ngɛ? Kaa bɔ nɛ to nɛ laa a he jua wa ha to hyɛlɔ ɔ, jã kɛ̃ nɛ nihi nɛ a kɛ Mawu we bi kpa bɔmi ɔ hu a he jua wa ha asafo mi nikɔtɔma amɛ. Ke nɔ ko gbɔjɔ ngɛ Mawu jami mi ɔ, a naa lɛ kaa to nɛ laa, nɛ a nɛ́ yemi kɛ buami nɛ e sa kaa a kɛ ha lɛ ɔ kaa e ji be puɛmi. Jehanɛ hu, kaa bɔ nɛ to hyɛlɔ ‘ma ya hla to nɛ laa a kɛ ya si e maa na lɛ’ ɔ, jã nɔuu kɛ̃ nɛ asafo mi nikɔtɔmahi bɔɔ mɔde kaa a ma ya hla nihi nɛ a gbɔjɔ ɔ konɛ a ye bua mɛ.
21 Mɛni ji nɔ́ nɛ to hyɛlɔ nɛ ngɛ Yesu nɔ́ hetomi nɔ́ ɔ mi ɔ pee benɛ e na e to nɛ laa a? E wo e nɔ blɛuu, nɛ ‘e kɛ lɛ fɔ e ko nɔ,’ nɛ e kɛ lɛ ya piɛɛ to kuu ɔ he. Jã kɛ̃ nɛ ke asafo mi nɔkɔtɔma ko je e tsui mi nɛ e wo nɔ ko nɛ gbɔjɔ ngɛ Mawu jami mi he wami ɔ, e munyu ɔ ma nyɛ maa ye bua nɔ ɔ konɛ e kpale kɛ ba asafo ɔ mi ekohu. Jã ji bɔ nɛ e ba ngɛ nyɛminyumu ko nɛ ngɛ Afrika nɛ a tsɛɛ lɛ ke Victor nɛ e kɛ asafo ɔ kpa bɔmi ɔ blɔ fa mi. E de ke: “Ngɛ jeha kpaanyɔ nɛ i kɛ asafo ɔ kpa bɔmi ɔ mi ɔ, asafo mi nikɔtɔma amɛ bɔ mɔde kaa a maa ye bua mi.” Mɛni ji nɔ́ titli nɛ wo Victor he wami? E de ke: “Ligbi ko ɔ, asafo mi nɔkɔtɔma ko nɛ a tsɛɛ lɛ John nɛ i kɛ lɛ ya Blɔ Gbali A Tsɔsemi Sukuu ɔ ba slaa mi nɛ e kɛ fonihi nɛ wa po ngɛ sukuu ɔ tsɔɔ mi. E ha nɛ i kai bua jɔmi nɛ i ná benɛ i ngɛ Yehowa sɔmɔe ɔ.” Benɛ John ya slaa Victor se ɔ, e kɛ we kulaa nɛ Victor kpale kɛ ba asafo ɔ mi. Mwɔnɛ ɔ, e ngɛ sɔmɔɔ ekohu kaa blɔ gbalɔ. Ngɛ anɔkuale mi ɔ, asafo mi nikɔtɔmahi nɛ a ngɛ suɔmi ɔ haa nɛ wa bua jɔɔ saminya.
Tsakemi Nɛ A Pee Ngɛ Asafo ɔ Nɔ Hyɛmi Mi ɔ Ha Nɛ Kake Peemi Nɛ Ngɛ Mawu We Bi A Kpɛti ɔ Mi Wa
22. Mɛni blɔ nɔ nɛ dami ní peepee kɛ tue mi jɔmi haa nɛ kake peemi nɛ ngɛ Kristofohi asafo ɔ mi ɔ mi waa ngɛ? (Hyɛ daka nɛ ji, “E Pee Wɔ Nyakpɛ” ɔ hulɔ.)
22 Kaa bɔ nɛ wa na momo ɔ, Yehowa gba kɛ fɔ si kaa dami ní peepee kɛ tue mi jɔmi babauu maa hi Mawu we bi a kpɛti. (Yes. 60:17) Su enyɔ nɛ ɔmɛ haa nɛ kake peemi nɛ ngɛ asafo ɔmɛ a mi ɔ mi waa. Ngɛ mɛni blɔ nɔ? Ngɛ dami blɔ fa mi ɔ, ‘Mawu ɔ, lɛ nɔ kake pɛ ji Mawu.’ (5 Mose 6:4) E mlaa nɛ da amɛ nɔuu nɛ asafo tsuaa asafo ngɛ je kɛ wɛ ɔ kɛ tsuɔ ní. Ee, e tɛ popoe ɔmɛ nɛ kɔɔ kpakpa kɛ yayami he ɔ, kake pɛ, nɛ lɔ ɔ nɔuu a kɛ tsuɔ ní ngɛ “Mawu we asafo ɔmɛ tsuo a mi.” (1 Kor. 14:33) Lɔ ɔ he ɔ, loko asafo ko maa ya e hɛ mi ɔ, ja e ngɔ Mawu tɛ popoe ɔmɛ kɛ tsu ní. Jehanɛ hu, ngɛ tue mi jɔmi blɔ fa mi ɔ, pi kaa Matsɛ Yesu suɔ nɛ wa ná tue mi jɔmi pɛ kɛkɛ, se e suɔ nɛ wa ‘kpata pɛ’ hulɔ. (Mat. 5:9) Enɛ ɔ he ɔ, wa ‘dii níhi nɛ kɛ he jɔmi loo tue mi jɔmi baa’ a se. Pɛhi baa ngɛ waa kɛ wa nyɛmimɛ wa kpɛti be komɛ, se wa bɔɔ mɔde nɛ wa dlaa. (Rom. 14:19) Kɛ gu blɔ nɛ ɔ nɔ ɔ, wa haa nɛ tue mi jɔmi kɛ kake peemi hii asafo ɔ mi.
23. Kaa Yehowa sɔmɔli ɔ, mɛni ha nɛ wa bua jɔ ɔ?
23 Ngɛ November 1895 ɔ mi nɛ Hwɔɔmi Mɔ ɔ fia asafo mi nikɔtɔmahi a hlami blɔ nya tomi ɔ he adafi kekleekle. Nyɛmimɛ nyumuhi nɛ a kɛ blɔ nya ní tsumi wo a dɛ ɔ a bua jɔ wawɛɛ. Ngɛ mɛni he? A sɔlemi kɛ a blɔ hyɛmi ji kaa blɔ nya tomi ehe nɛ ɔ nɛ ye bua Mawu we bi konɛ “a pee kake ngɛ hemi kɛ yemi ɔ mi.” Ngɛ jehahi babauu nɛ be ɔ mi ɔ, wa bua jɔ kaa Yehowa pee tsakemihi bɔɔbɔɔbɔɔ kɛ gu wa Matsɛ Yesu nɔ ngɛ bɔ nɛ a ngɛ Mawu we bi a nɔ hyɛe ha a mi, nɛ kake peemi nɛ waa kɛ jaa Mawu ɔ mi wa nitsɛ. (La 99:4) Lɔ ɔ he ɔ, mwɔnɛ ɔ, Yehowa we bi ngɛ je kɛ wɛ a bua jɔ kaa a ‘hɛɛ juɛmi kake, nɛ a peeɔ a ní fiee,’ nɛ a kɛ “nya kake” sɔmɔɔ “he jɔmi Mawu ɔ.”